คปภ.ไฟเขียวประกันลุยหุ้น
แต่ให้ลดสัดส่วนเงินให้กู้ยืมระยะสั้นหวั่นความเสี่ยงสูง
19 เม.ย. 2555

แต่ให้ลดสัดส่วนเงินให้กู้ยืมระยะสั้นหวั่นความเสี่ยงสูง 
คปภ.เล็งเปิดบริษัทประกันภัยลงทุนหุ้นในตลาดหลักทรัพย์เพิ่ม ลดสัดส่วนการให้กู้ยืม 
น.ส.วราวรรณ เวชชสัสถ์ รองเลขาธิการด้านกำกับ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า สำนักงาน คปภ.อยู่ระหว่างการเปิดรับฟังความคิดเห็นจากภาคธุรกิจประกันภัยในการแก้ไขประกาศ คปภ.เรื่องการลงทุนประกอบธุรกิจอื่นของบริษัทประกันวินาศภัยเพื่อทบทวน 2 ประเด็นหลัก คือ การกำหนดสัดส่วนการลงทุนในหุ้นของบริษัทจำกัดที่จดทะเบียนในตลาดหลักทรัพย์ เนื่องจากเป็นหลักทรัพย์ที่มีสภาพคล่องสูง ราคามีความโปร่งใส สอดคล้องกับลักษณะการประกอบธุรกิจประกันวินาศภัย 
ทั้งนี้ ที่ผ่านมาพบว่าบริษัทประกันภัยมีการวางแผนกลยุทธ์การลงทุนที่ดี เลือกลงทุนในหุ้นที่ราคาปรับตัวสูงขึ้นอย่างต่อเนื่อง ซึ่งส่งผลกระทบต่อสัดส่วนการลงทุนในหุ้นของบริษัท อีกทั้งหลักเกณฑ์การคำนวณเงินกองทุนตามระดับความเสี่ยง กำหนดว่าหากบริษัทลงทุนในสินทรัพย์ที่มีความเสี่ยงสูง บริษัทต้องดำรงเงินกองทุนสูงขึ้นตามไปด้วย 
“หากบริษัทประกันภัยมีเงินกองทุนเพียงพอที่จะรองรับความเสี่ยงจากการลงทุน มีระบบงานและบุคลากรที่พร้อม สำนักงาน คปภ.จะให้ความยืดหยุ่นในการบริหารพอร์ตการลงทุนของบริษัท” น.ส.วราวรรณ กล่าว
น.ส.วราวรรณ กล่าวว่า อีกประเด็นคือการลดสัดส่วนการให้กู้ยืม ยกเว้นการให้กู้ยืมเพื่อเป็นสวัสดิการแก่พนักงาน เนื่องจากการให้กู้ยืมเป็นการลงทุนระยะยาว และมีความเสี่ยงสูง ไม่สอดคล้องกับลักษณะธุรกิจของบริษัทประกันวินาศภัยที่เป็นระยะสั้น ดังนั้นบริษัทประกันภัยไม่ควรลงทุนโดยการให้กู้ยืมเงินมากนัก
ทั้งนี้ ประกาศว่าด้วยการลงทุนประกอบธุรกิจอื่นของบริษัทประกันภัย ได้รับการปรับปรุงมาอย่างต่อเนื่อง ให้สอดคล้องกับสภาวะตลาดเงิน ตลาดทุน และตลาดการรับประกันภัย รวมถึงสภาพเศรษฐกิจและการเงินของโลกที่เปลี่ยนแปลงไป การเปิดรับฟังความคิดเห็น และข้อเสนอแนะจากทุกฝ่าย เพื่อให้บริษัทประกันภัยมีความคล่องตัวในการบริหารพอร์ตการลงทุน ประเภทและเงื่อนไขการลงทุนประกอบธุรกิจประกันภัยอื่นสามารถปฏิบัติได้จริง